นายกรัฐมนตรี เน้นย้ำรัฐบาลเร่งช่วยเหลือผู้ปกครองนักเรียนลดภาระทางการศึกษา
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานงานแถลงข่าวจุดยืนลดภาระทางการศึกษาผ่านระบบวิดีโอคอนเฟอเรนซ์ โดยกล่าวว่า จากสถานการณ์การแพร่ระบาดของโควิด-19 ได้ส่งผลกระทบอย่างกว้างขวางต่อเศรษฐกิจสังคมชีวิตความเป็นอยู่ของประชาชนที่ได้รับผลกระทบโดยตรง หลายอย่างต้องหยุดชะงักไป ทำให้เกิดรูปแบบการดำรงชีวิตวิถีใหม่ที่เชื่อมโยงผ่านเทคโนโลยีดิจิทัล รวมถึงด้านการศึกษาที่ต้องปรับเปลี่ยนรูปแบบการเรียนการสอนเป็นการสอนทางไกลและเรียนหนังสือที่บ้านผ่านระบบออนไลน์ ซึ่งส่งผลให้ทุกภาคส่วนและผู้ปกครองมีภาระค่าใช้จ่ายเพิ่มขึ้น รัฐบาลได้เห็นความสำคัญถึงปัญหาและไม่ได้นิ่งนอนใจ มีมาตรการช่วยเหลืออย่างเร่งด่วน ทั้งโรงเรียน ผู้ปกครอง นักเรียนและบุคลากรทางการศึกษา รวมถึงมาตรการทางการเงิน อุปกรณ์ที่ใช้ในการเรียนการสอนและอินเทอร์เน็ตฟรีสำหรับการศึกษา เพื่อช่วยลดผลกระทบทางการศึกษาของเยาวชนให้ได้มากที่สุด เพื่อให้ทุกคนทั่วประเทศได้รับการศึกษาที่มีประสิทธิภาพสูงสุด แม้จะอยู่ในสถานการณ์วิกฤติ โดยรัฐบาลมีนโยบายสนับสนุนให้เด็กและเยาวชนไทยได้มีโอกาสทางการศึกษาอย่างเท่าเทียมกัน พร้อมปรับรูปแบบการเรียนรู้ ที่ไม่ได้มุ่งเน้นแต่เรื่องเฉพาะองค์ความรู้ แต่ต้องนำองค์ความรู้ต่างๆ เหล่านั้นไปประยุกต์ในการใช้ชีวิตและการประกอบอาชีพได้ในภายภาคหน้า โดยกำชับให้กระทรวงศึกษาธิการ กระทรวงดิจิทัลเพื่อเศรษฐกิจและสังคม และหน่วยงานที่เกี่ยวข้อง ร่วมกันพัฒนารูปแบบการศึกษาให้สอดคล้องกับการดำเนินชีวิตวิถีใหม่ ด้วยการผ่านการใช้เทคโนโลยีดิจิทัล ที่มีประสิทธิภาพ ได้มาตรฐาน ช่วยให้การการศึกษาที่บ้านของเด็กไทยมีประสิทธิภาพ สามารถแข่งขันได้ในระดับสากล พร้อมทั้งให้มีการปลูกฝังวินัย จริยธรรม คุณธรรม ศีลธรรม ประวัติศาสตร์และความรับผิดชอบต่อสังคม เพื่อเป็นพื้นฐานสำคัญในการเติบโตเป็นพลเมืองที่ดีของประเทศต่อไปนายกรัฐมนตรี ย้ำว่า ได้ให้แนวทางไปกับรัฐมนตรีที่เกี่ยวข้องแล้ว ให้มีการประเมินผลทั้งครูและเด็ก ปรับรูปแบบ หลักสูตรและเอกสารตำราเรียนให้มีความทันสมัยและสามารถสร้างแรงกระตุ้นให้นักเรียนเข้าใจว่าศึกษาไปเพื่ออะไรและเพื่อให้มีงานทำในอนาคต พร้อมชื่นชมทุกคนที่มีส่วนร่วมที่ผลักดันรูปแบบการศึกษาให้มีประสิทธิภาพสูง สอดคล้องกับวิถีชีวิตใหม่และช่วยกันสนับสนุนมาตรการช่วยเหลือลดภาระทางการศึกษาของผู้ปกครองและบุคลากรทางการศึกษาและขับเคลื่อนการศึกษาไทยให้ก้าวไปอย่างมั่นคง แม้จะมีสถานการณ์วิกฤต ซึ่งไม่ทราบว่า จะเกิดขึ้นอะไรขึ้นอีกในอนาคต เพราะฉะนั้นเราต้องเตรียมความพร้อมให้เด็กตั้งแต่วันนี้ ให้เป็นเด็กที่เข้มแข็ง เป็นคนดีในสังคม เคารพในสถาบันหลักของชาติ ซึ่งสิ่งเหล่านี้เป็นสิ่งที่ต้องสร้างเยาวชนคนรุ่นใหม่ของเราให้มีอนาคตและประเทศชาติจะมั่นคง ยั่งยืนต่อไป